నల్లేరు

నల్లేరు (లాటిన్ Cissus quadrangularis) ద్రాక్ష కుటుంబానికి చెందిన తీగ మొక్క. ఇది సాధారణముగా పశువులకు మేతగా ఉపయోగిస్తారు.
భారత, శ్రీలంక ప్రాంతానికి చెందిన ఈ మొక్క ఆఫ్రికా, అరేబియా, ఆగ్నేయాసియాలలో కూడా కనిపిస్తుంది. ఇది బ్రెజిల్, అమెరికా సంయుక్త రాష్ట్రాల దక్షిణ ప్రాంతానికి ఎగుమతి చేయబడింది. తెలుగుదేశంలో "నల్లేరుమీద బండినడక" అనే సామెత వాడుకలో ఉంది । సామెత మాత్రమే కాక, పల్లెల్లో పూర్వం బాలింతలను కాన్పు అయిన తరువాత ఊరికి తీసుకొని వెళ్ళే సందర్భంలో, అటువంటి ఇతర సందర్భాలలో బండి కదిలి ఊరి పొలిమేరలోకి రాగానే బండి చక్రాలకింద నల్లేరు కాడలువేస్తారు, బండి ఆ కాడలమీదుగా పోతే శుభప్రదమని విశ్వాసం. ఈ సంప్రదాయం దాదాపు 50 ఏళ్ళ క్రితం వరకు వాడుకలో ఉంది    

పూర్వం గ్రామీణ ప్రాంతాల్లో దారులు గోతులూ, గొప్పులతో ఉండేవి. ఆ దారిలో ఎడ్ల బళ్లపై ప్రయాణం సాఫీగా సాగేది కాదు. ఆ సమస్యకు పరిష్కారంగా దట్టం గా పెరిగిన నల్లేరు కాడలను తెచ్చి ఆ దారిలో వేసేవారట.  దాంతో ప్రయాణం సాఫీగా సాగుతుందని ఒక నమ్మకం. అందుకే "నల్లేరు పై బండి నడకలా...." అనే సామెత వచ్చింది.    

.    

 లక్షణాలు 
 రసయుతమైన చతుర్థకోణయుత కాండంతో నులితీగ సహాయంతో ఎగబ్రాకే పొద.
 అండాకారంలో గాని, మూత్రపిండాకారంలో గాని ఉన్న సరళ పత్రాలు.
 నిశ్చితగుచ్ఛాలలో అమరి ఉన్న లేత గోధుమ రంగు పుష్పాలు.
 ఎరుపు రంగు మృదు ఫలాలు.

వైద్యంలో
నల్లేరు భారతీయ సాంప్రదాయ వైద్యంలో ఉపయోగించబడుతున్నది.  నల్లేరును ఆయుర్వేద వైద్యంలో విరిగిన ఎముకలు త్వరగా కట్టుకోవడానికి,  ఉపయోగిస్తారు. దగ్గు, కోరింత దగ్గు, శ్లేష్మము తగ్గటానికి నల్లేరును రొట్టె , తేనె, వడియాలలో కలిపి వాడుతారు. సిద్ధ వైద్య విధానంలో నల్లేరు  విరిగిన ఎముకలను తిరిగి అతికించడానికి ఉపయోగించబడుతుంది, అందుకే దీనికి అస్థిసంహారక (ఎముకలను రక్షించేది) అనే పేరువచ్చింది. బంగ్లాదేశ్ లోని గారో తెగ వారు నల్లేరును విరిగిన ఎముకలను కట్టడానికి ఉపయోగిస్తారు.

 బయటి లింకులు 
 పర్డ్యూ విశ్వవిద్యాలయపు వెబ్‌సైట్లో నల్లేరు గురించి
 నల్లేరు గురించి 

మూలాలు

వర్గం:వైటేసి
వర్గం:ఔషధ మొక్కలు

el:Κισσός
nl:Cissus antarctica